b"\n_START_ARTICLE_\nTemple de la Reparaci\xc3\xb3 (Tortosa)\n_START_SECTION_\nHist\xc3\xb2ria\n_START_PARAGRAPH_\nEn un principi aquest lloc era ocupat pel convent dels mercedaris, i posteriorment es va adaptar per servir de Teatre i com a Acad\xc3\xa8mia de la Joventut Cat\xc3\xb2lica. El 1899 Joan Abril va projectar, per enc\xc3\xa0rrec del rector Manuel Domingo i Sol, un edifici per a temple dedicat a l'adoraci\xc3\xb3 del Sant\xc3\xadssim Sacrament, que es va dedicar pels voltants del 1903, quan va ser inaugurat sense decoraci\xc3\xb3. El 1926, a la mort de Sol, s'hi van fer reformes importants a l'interior, no atenent tampoc la fa\xc3\xa7ana del projecte inicial. _NEWLINE_Amb la construcci\xc3\xb3 de la cripta es van trobar nombroses despulles i restes arqueol\xc3\xb2giques d'un antic cementiri rom\xc3\xa0 que tenia el seu eix al Carrer de la Merc\xc3\xa8. _NEWLINE_La troballa del jaciment arqueol\xc3\xb2gic es produeix al per\xc3\xadode compr\xc3\xa9s entre 1884 i 1909, quan Joan Abril (1852-1939), com a arquitecte dioces\xc3\xa0, rep l'enc\xc3\xa0rrec de construir el temple. Amb els treballs d'excavaci\xc3\xb3 i construcci\xc3\xb3 de la cripta es va localitzar una necr\xc3\xb2polis romana, molt pr\xc3\xb2xima a les restes, tamb\xc3\xa9 de necr\xc3\xb2polis, trobades a finals de 1970 per J. Massip. Joan Abril descriu els materials arqueol\xc3\xb2gics m\xc3\xa9s significatius i les estructures que localitz\xc3\xa0: hi havia enterraments en \xc3\xa0mfora, un enterrament en sarc\xc3\xb2fag de plom, un monument funerari de morter i un columbari fet de carreus, aix\xc3\xad com una inscripci\xc3\xb3.  Altres materials que va destacar s\xc3\xb3n les restes d'un taller de terrissa adscrit a l'\xc3\xa8poca isl\xc3\xa0mica. L'estat de conservaci\xc3\xb3 es pot considerar bo, ja que la construcci\xc3\xb3 de la cripta va destruir parcialment el substrat arqueol\xc3\xb2gic, on les estructures funer\xc3\xa0ries s'havien localitzat gaireb\xc3\xa9 intactes a mig metre de profunditat. _NEWLINE_La sepultura indicada del mur esquerre cont\xc3\xa9 les despulles de disset sacerdots assassinats el 1936."